Hvem er kjempen i Kim Jong-ils begravelse?

Ekstremt høy mann blant de sørgende i Pyongyang.

Ved nærmere øyesyn er det umulig å unngå å legge merke til at en nordkoreaner rager høyere enn alle andre. AP

Kristoffer Rønneberg Aftenpostens korrespondent i USA

30. des. 2011 20:50 Sist oppdatert 30. desember 2011

Ved første øyekast ser bildet ut som ett av mange fra den lange begravelsesprosesjonen til Nord-Koreas «kjære leder», Kim Jong-il.

Men ved nærmere øyesyn er det noe som er svært merkelig med bildet.

Nei, det virker ikke å være manipulert, slik andre bilder fra begravelsen har vist seg å være – deriblant et fotografi der et kamerateam var visket vekk fra den offisielle dokumentasjonen.

Trolig ikke manipulert

Det som gjør bildet spesielt, er at en mann ser ut til å rage høyere enn alle andre som er til stede. Går man tett på, slik en bruker på Reddit.com har gjort, ser man en mann som ikke burde ha noen problemer med å få med seg begravelsen, ettersom han er nærmest dobbelt så høy som resten av folkehavet.

Årsaken til at bildet trolig ikke er manipulert, er at mannen går igjen i flere bilder. Og han er like høy på alle bildene.

Feil— og underernæring har gjort at nordkoreanere er, i gjennomsnitt, fem centimeter lavere enn sine sørkoreanske naboer, ifølge en amerikansk forskningsrapport fra 2004.

Men mannen på bildet ville vært høy i alle samfunn.

Kan være en basketspiller

Mange nettbrukere spør seg nå hvem denne nordkoreanske kjempen kan være, deriblant nyhetsjegerne på nettstedet Gawker.

Og konklusjonen? Ingen vet. Men det kan være at basketspilleren Ri Myung Hung har deltatt i begravelsen.

Den 236 centimeter høye 44-åringen, også kjent som Michael Ri, var i sin tid verdens høyeste basketspiller og verdens høyeste nålevende mann. På 1990-tallet forsøkte han seg i den amerikanske basketligaen NBA, men ble raskt tvunget av amerikanske myndigheter til å vende tilbake til Nord-Korea.

Kim Jong-il døde av et hjerteinfarkt 17. desember, ifølge det nordkoreanske nyhetsbyrået. Hans sønn, Kim Jong-un, som antas å være i slutten av 20-årene, har nå overtatt som landets øverste leder.